JAGVELD - met onder andere Leandie du Randt Bosch en Neels van Jaarsveld (hier bo, as die bendeleier Bosman) - is die vierde rolprent wat op Loxton in die Karoo geskiet is - en die derde wat daar verfilms is én deur Deon geskryf is.
Die ander is JAKHALSDANS met Theuns Jordaan in die hoofrol, DIE LAASTE TANGO met Louw Venter en Antoinette Louw, en SEUN, geskryf deur Darryl Roodt. Hier is agter-die-skerms-foto's van JAGVELD ...
Hoe lyk 'n draaiboek? Hoe skryf 'n mens 'n draaiboek? Hoe skryf jy 'n briljante draaiboek wat miljoene rande by die loket sal verdien?
Waarom skryf jy enigsins rolprente? Waar kan ek leer oor draaiboeke? Wat is die verskil in skryfbenadering tussen 'n draaiboek en 'n roman? Waar kan ek een van jou draaiboeke in die hande kry? Ons het die fliek gesien, nou wil ons die boek lees. Waar kan ons dit koop? Gaan jy 'n boek skryf oor dié fliek? Gaan jy 'n fliek maak oor dié boek?
Dit is van die draaiboek-vrae wat byna daagliks in Deon e-pos se inmandjie beland, om nie eens te praat van Facebook-boodskappe nie. Kort nadat 'n fliek in teaters gedraai het, word soortgelyke vrae 'n konstante stroom wat weke lank kan aanhou.